
Kvnndschafft wägen Heynrich Molls


frouw vnnd Nicly Diebolds diener





Vff  23 iully anno 88  Torothe Diebold 


beschickht vnd kvnndschafft zereden gebotten,


was sie gesechen vnnd sich zutragen zwüschen


Anna Moll vnnd ira knecht, ouch





Andreß Bloüweller


Sie habe nützit gesechen, dan sie in ir 


Huß kon vnnd den knecht blaget habe,


vnnd nit on in syn möge, wan sie aber


ettwas gredt vnnd den  knecht gewarnet


so sige sie vßhin gangen. Hatt ouch zeüget,


wann schon Heynrich Moll nit anheymisch


gsin, sige er uß vnd in gangen. Sie heig


im ouch ein hembd gen, so sie behallten.


Ob ers zallt oder im geschenckht worden,


wüsse sie nit. Dannb (?) ouch den tag da


man in fur (= vor) chorgricht botten, sigend sy


vff der  litzi zesamen gangen, hab aber 


nit beses von inen gesehen.








Annthony der trayger


Hatt vmb glyche handlung geredt. Es


gange aegerlich in Heynrich Molls huß zu


also daß kein  wunder wer, dasz


Gott (wo er nit so gnedig wer) alls ze-


boden richtete. Es kamind Nüwenburger


am donstag zu Heynrich korn ze kouffen.


Da hab er einer hören sagen, min herren


von Byell haben da ein hdcuren huß in der


statt. Da hab ers verantwortet: min herren 


wüssend es nit. Vff ein zyt sie gesehn


vß Heynrich Molls huß (übers verbott)


vß hin kon, zerhüllet, daß sie weder


heb huben noch tüchli uffgehept. Was sie


gthon, sige im nit inwüssen.





Anthonnis frouw


Sie hab den wäber knecht, alls er ir ein


gutte nacht gewünscht, in ir huß gan [gesehen].


Daß Heynrich Molls frouw vnderm pfenster


Gelegen vnnd im uffhingerüfft habe.


Alls sie vß dem Boleyerli kon hab sie den 


ganzen tag in iren huß brasset. Item


vff ein zyt hab sie am morgen gesen,


Heynrichs frouw vß des wäbers huß zer-


hüllet kon vnd den wäber knecht


mit ir biß zu Molls huß. Ob sy übernacht


drin gsin, sige ire nit im wüssen 


noch dem verbott.





Nota


Ker vmb für sich zwey bletter, volget


von dieser handlung wyther.











Kvnndschafft von Heynrich Molls frouw


1588 23 july





Joß Heynricher


Zwüschen 11 vnnd 12 hab sie mit den


wächtern vff ein zyt ein 


wilds wäsen ghan, daß er uffgestanden


unnd gelost, vnnd ob wol Heynrich 


Moll dem wäber sin huß verbotten,


hab sie in nüdest weniger inzogen.


Am h. pfingsttag, habe im Verena Herman


anzeigt, hab Molls frouw ein schweiß bad


grist, den wäber drin gerüfft. Da hab


sie in drin gefüllt, das er nit gewist,


ob es sontag oder werchtag sige, das hab


der wäbern selbs mit den nachburen zellt.


Andres Blüewler hab im Joß gseit, der 


wäber sige zu im in sin huß kon, da sige 


Mols frouw da übergangen. Da hab er


Andres zu im gsagt, wie mengs mal


hastu die wol ghan, da hatt er gsagt


hett ich so menge kronen alls ich by ir


gelägen, ich wöllt das wäber schiffli


nebend sy legen vnd nit mer bruchen.





Gügelis Tochter


Sie sige für ir huß kon, da habend sy 


ir krut greicht, da hab sie gseit yr (?)


mutter soll gan ein korb mit spanen


reychen, da hab sie gseit sie soll noch


mer reychen. Da sige sie vffhin gangen


hab dlitzi vffthon, daß der wäber knecht


zu ir gangen. Da hab es die zwen


körb spän vffhin tragen vnnd hab sy


nyenen kenen gesen. Da hab es sy vff


irer Gigelis estrich funden by der banen


ligen vff der selben, hab aber nüt böses gsen.


Da hab es gsagt was sy da thügend, hab Molls


frouw gsagt, sie heische ein testament


vnnd zwey lieder. Darnach habe es zum 


wäber gseit, wiltu hinwäg. Da hab er gsagt


ja, vnnd hab er vnd Molls frouw beide


grinen (= den Mund lachend verzogen) Wyther vff ein zyt 


an einem zinstag sey der wäber in Heynrich


Molls huß in einem bad gesessen.





Pellperin


Sye woll nit gstrafft sin, schellten dlüt


glych. Nüt böses hab sie gsen, aber tag 


vnnd nacht sey der wäber in ir Molls


huß gwandlet. Wan er dan wider


heim gangen zewäbe, sige sie im glych 


nozogen vnnd wider zu im ganngen.


Ir Pellperins litzi, hab sie Molls frouw 


Vffthon, das sie zamen kon sigend.


Darnach gab sie zu Molls frouw gsagt, 


warumb handt ir mir min litzi thür vffthon,


wan es von nödtten, kennens min herren


wol heissen vffthun. Vff ein zyt soll


er im bad by ir gsin syn. Da hab sie 


inn heissen in dstuben gan sich abtrochnen


Gigelis Tochter vnnd Agnes Mani 


wüssend darum.





Jacob Rolly


Er sey by Thomas huß gesessen. Da hab


Molls frouw zessen in Pelperin huß tragen


hab gemeint es sey Lastely vnnd ir kranck


tochter zu. Da hab Lastely gseit, Molls


frouw hatt mir den huffen spen ge-


schenckht. Da hab Nicli Wäbers frouw 


im Jacob gsagt, sy sigend über dlitzi zamen


gan. Daß güät (oder: grät) in Pelperin huß müß sich aber übel lyden. (?)





Thoman Hoffstetter


Sy habind ein wüst läben vff der gassen mit 


dem wäber ghan allwägen. Er der wäber 


sey in Molls huß tag vnnd nacht gewandlet,


alls ob er skind im huß wer, wenn Heynrich Moll


nit anheymisch. Vff ein zinstag habe Niclaus


wäbers frouw gseit, min knecht will hüt


nit wercken. Ich muß im gan ein suppen


machen. Ich weiß nit was im ist. Da sy ins


huß gangen, hab sie in nit mer funden


sunder dlitzi offen funden. Da hab sie sy


beschlossen. Über ein stunnd sey der wäber


über dmueren wider ins huß gstigen. Da


sey Molls frouw selbs fur Thomas zins huß


kon vnnd gsagt, es sagend ettlich ich sey


by dem wäber knecht uffm grätt glegen.


Wärs sagt er liege (= lüge) wie ein kilch dieb.





Baedet am


Heiligen Pfing


stag 	


Bendicht Pfyffers frouw


Der wäber sig dick (= oft) da in vnnd vß gwandlet


habe drin badet, gessen vnnd drunken,


was sy aber thon, seye ir nit in wüssen.





Andres Bloüwlers frouw


Elßbett Summer


Sie habe in mengs mal darin gsen, dann vff


ein zyt sie vnnd ir man in Niclis huß


in der oberen stuben gessen, sige der wäber 


im vnndern stübli gsin, dkanen zum


pfenster ußhin gstreckht vnnd im heissen


ein halbe moß wein bringen. Do ettlich


zuhin gewellen, sige der rigel gstossen


gsin vnnd Molls frouw by im gsin.


Gester sey der wäber knecht H. Moll 


vnnd sin frouw in Stoffel Mocks 


huß by einander gsin. Der wäber


hab es selbst siner frouw gseit.





Heynrich Blösch


Den wäber am uffarttag hab sie,


Molls frouw, vffhin gerüfft. Da sig


der wäber gangen, hab inn ouch gsen


wider vßhin gan, sige lang darin 


beliben.





Andres Bloüwler


Der anfang des wäbers halb hab sich 


begeben,  das er vnd der wäber by 


Blöschs huß vff einem stein gesessen, sige


Heynrich Molls frouw da für über


gangen. Da hab er Andres zum wäber


gsagt, du würst gewiß offt  da


dstubetten gsin syn, da hab der 


wäber gseit, hett ich so manche krone


ich wöllt schiffly in offen werffen.


Da er znacht mit seiner frouw in Niclaus


huß gessen, sigend der wäber knecht vnd


Molls frouw im stubli by einanderen


gesessen vnnd der rigel gstossen gsin.


Er hab vom wäber knecht selbs gehort


daß er im bad by irer gesessen.





Monwellin vidua


Catharin gnant


Der wäber seiy vyl uß vnd in gwandlet


in Heynrich Molls huß. Da der wäber


wanndlen wellen, hab sie bachet vnd


im ein kuchen geben, hab sie von Gigelis


tochter ghört. Der litzi halb auch


gehört wie zuvor anzeigt worden.  





Hieruff ist der wäber berüfft, genant


David Wecker von Vziggen


vnnd der vorgeschribnen artikeln halb


gezichtiget worden.





Im schweyßbad sey er gsin, ist er bkantlich


im stübli by ir gsin. Der rigel


bschlossen etiam.


Wyl er zum teil beckhanntlich, zum


teil mit dem butzen nit vßhin will,


ist abgraten, das man in wider bschicken, vnd


des badenß halb, vnd daß er sich da gfüllt vnd


wan er vß dem huß gangen, erfragen sölle.


Alls er aber gfraget, hatt er beckhennt daß


er vnd Heynrich Moll vnnd sin frouw


gester in Mocks huß vnd in der ziegel


schür by einander gsin. Alls er


badet, hab sie ime ze drinken im bad gen


sunst hab er damalen nützit zechet. In 


ir bett heig er sich gelegen nach dem


bad, aber nit lenger drin gelegen, alls


einer sin ey hett mogen essen.





Darvff ist sie berüfft


vnd er inngeleit worden.


Sie hett nit wellen beckhennen, das er 


in irem bette gelegen, noch by verstossner vnd


verrigletter thür vndenn im stübli by


im gesessen sey.


Wyl sie glurgget, ist erkhennt, daß 


man siee ouch inlegen, examinieren


vnnd darnach dsach für min herrn


bringen sölle.





Alls sie ir zyt inn der gefenncknis


vß dienet, ist sie vff frytag 2.


augusti wider für chorgricht gstellt


vnnd ernstlich zur buß durch


herrn Josua Vinsler ermannt


vnnd also heym gelassen worden.


